ธนชาตใจถึงรุกเอสเอ็มอี
ธนชาตลุยไฟปล่อยกู้เอสเอ็มอีรายเล็ก ตั้งเป้า 1 หมื่นล้าน เจาะธุรกิจปัจจัยสี่ อัด 3 แพ็กเกจจับลูกค้า 3 กลุ่ม
22 มิ.ย. 2559

ธนชาตลุยไฟปล่อยกู้เอสเอ็มอีรายเล็ก ตั้งเป้า 1 หมื่นล้าน เจาะธุรกิจปัจจัยสี่ อัด 3 แพ็กเกจจับลูกค้า 3 กลุ่ม
นายสนอง คุ้มนุช รองกรรมการผู้จัดการ เครือข่ายลูกค้ารายย่อยและธุรกิจขนาดเล็ก ธนาคารธนชาต เปิดเผยว่า ปี 2559 ธนาคารพร้อมรุกฐานลูกค้าธุรกิจขนาดเล็ก (เอสเอสเอ็มอี) อย่างจริงจัง โดยตั้งเป้าหมายปล่อยสินเชื่อใหม่ถึง 1 หมื่นล้านบาท จากปีที่แล้วสินเชื่อปล่อยใหม่อยู่ที่ 6,000 ล้านบาท แม้ว่าครึ่งปีแรกจะปล่อยสินเชื่อใหม่ได้ 3,000 ล้านบาท ต่ำกว่าเป้าหมาย แต่จะพยายามผลักดันในช่วงครึ่งปีหลังเพื่อให้เป็นไปตามแผน
อย่างไรก็ตาม ธนาคารเลือกขยายฐานลูกค้าใหม่ในกลุ่มธุรกิจที่มีศักยภาพ ได้แก่ กิจการที่เกี่ยวกับปัจจัยสี่ หรือกลุ่มอุปโภคบริโภค เช่น ร้านขายยา ร้านขายอุปกรณ์วัสดุก่อสร้าง รวมทั้งร้านค้าทอง ซึ่งได้สำรวจข้อมูลความต้องการของธุรกิจเอสเอสเอ็มอีเป้าหมายไว้แล้ว 4,000 ราย ส่วนใหญ่หรือ 2,200 ราย เป็นร้านขายยา โดยคาดว่าจะดึงมาเป็นลูกค้าของธนาคารได้ราว 70%
ทั้งนี้ หนี้ที่ไม่ก่อให้เกิดรายได้ (เอ็นพีแอล) ของกลุ่มเอสเอสเอ็มอี อยู่ระดับต่ำไม่ถึง 1% จากการคัดกรองความเสี่ยงลูกค้าที่รอบคอบ มีอัตราการอนุมัติสินเชื่อ 30-40% ซึ่งความเข้มงวดอาจเป็นอุปสรรคของการขยายฐานลูกค้า ขณะนี้จึงเร่งทำระบบคัดกรองใหม่เพื่อลดการตัดสินใจของคนและทำให้การอนุมัติเร็วขึ้น ซึ่งอาจทำให้อัตราอนุมัติเพิ่มขึ้นมาเป็น 40-50% ได้ ภายใต้คุณภาพหนี้ที่ดีอยู่
“ภาพรวมกลุ่มเอสเอ็มอีรายเล็กในตลาดยังเป็นกลุ่มที่มีความเสี่ยง มีแนวโน้มเป็นหนี้เอ็นพีแอลมากขึ้นในปีนี้ ดังนั้น การรุกลูกค้ากลุ่มนี้ของธนาคารต้องตั้งหลักให้ชัด ไม่หลับหูหลับตาบุก ซึ่งทำให้ช้าจากแผนที่เคยตั้งเป้าบุกลูกค้ากลุ่มนี้มาตั้งแต่เมื่อ 2 ปีที่แล้ว แต่ตอนนี้พร้อมแล้วที่จะสนับสนุนกลุ่มเอสเอ็มอีรายย่อยที่เป็นกระดูกสันหลังของประเทศ” นายสนอง กล่าว
ทั้งนี้ ธนาคารออกแพ็กเกจลูกค้าเอสเอ็มอีขนาดเล็ก 3 บริการเพื่อเจาะลูกค้า 3 กลุ่ม ได้แก่ ลูกค้าที่ทำธุรกรรมเงินสด จึงจัดผลิตภัณฑ์ที่สนับสนุนการเดินบัญชี ได้แก่ เครื่องรับบัตรอีดีซีและเพย์แอนด์โก บัญชีเงินฝากฟรีเวอร์สำหรับบุคคลธรรมดา ค่าบริการ 199 บาท/เดือน และบัญชีพรีเมียม เคอเรนท์ พลัส สำหรับนิติบุคคล 299 บาท/เดือน ประหยัดค่าธรรมเนียมได้ไม่ต่ำกว่า 1,000 บาท
สำหรับกลุ่มที่สอง ลูกค้าที่ต้องการลดความเสี่ยงในการดำเนินกิจการ ซึ่งจัดแพ็กเกจความคุ้มครอง ประกอบด้วย เอสเอ็มอีดีดี และเอสเอ็มอีหายห่วง คุ้มครองทรัพย์สิน ประกันสไมล์เอสเอ็มอี คุ้มครองชีวิตผู้กู้ กรมธรรม์ดังกล่าวจะรับภาระเงินกู้ในส่วนที่เหลือ ส่วนกลุ่มที่สาม ลูกค้าที่ต้องการขยายกิจการ จัดแพ็กเกจสินเชื่อเอสเอ็มอีอัพไซส์ ให้วงเงินกู้สูงถึง 3 เท่า สูงสุด 10 ล้านบาท ผ่อนชำระนาน 10 ปี หากปล่อยสินเชื่อได้ตามเป้าหมาย ยอดคงค้างสินเชื่อเอสเอสเอ็มอีสิ้นปีนี้จะอยู่ที่ 1.6-1.7 หมื่นล้านบาท